เอกสารแนบ 3

รายงานการกำกับดูแลกิจการของคณะกรรมการตรวจสอบ

คณะกรรมการตรวจสอบของบริษัท แคปปิทอล เอ็นจิเนียริ่ง เน็ตเวิร์ค จำกัด (มหาชน)
ได้รับการแต่งตั้งจากคณะกรรมการบริษัท ประกอบด้วยกรรมการอิสระของบริษัท จำนวน 3
ท่านซึ่งเป็นผู้ทรงคุณวุฒิที่มีประสบการณ์และคุณสมบัติครบถ้วน และไม่ได้เป็นผู้บริหาร พนักงาน
หรือที่ปรึกษาใด ๆ รวมทั้ง
ไม่ได้มีผลประโยชน์หรือส่วนได้เสียไม่ว่าทางตรงหรือทางอ้อมทั้งในด้านการเงินและการบริหารงานของบริษัทฯ
โดยในปี 2555 ได้มีการประชุมคณะกรรมการตรวจสอบรวมทั้งสิ้น 7 ครั้ง
รายนามของกรรมการตรวจสอบและจำนวนครั้งที่กรรมการแต่ละท่านเข้าร่วมประชุม มีดังนี้

ชื่อ – นามสกุล ตำแหน่ง จำนวนครั้งที่เข้าร่วมประชุม

นายธาร อัสธีรวัฒน์ ¹ ประธานกรรมการตรวจสอบ 5

ดร.วิจิตร เตชะเกษม ² กรรมการตรวจสอบ 7

ผศ.ดร.ภูษิต เลิศวัฒนารักษ์ กรรมการตรวจสอบ 7

¹ สิ้นสุดวาระกรรมการเนื่องจากถึงแก่กรรม โดยแต่งตั้งนายยรรยง วัฒนวงศ์พิทักษ์ แทน เมื่อวันที่
21 ธ.ค. 2555

² ได้รับการแต่งตั้งเป็นประธานกรรมการตรวจสอบ เมื่อวันที่ 21 ธ.ค. 2555

คณะกรรมการตรวจสอบ ได้ปฏิบัติภารกิจภายใต้ขอบเขต หน้าที่ และความรับผิดชอบ
ตามที่ได้รับมอบหมายจากคณะกรรมการบริษัท ซึ่งได้อ้างอิงตาม
“แนวทางปฏิบัติที่ดีสำหรับคณะกรรมการตรวจสอบ” ของตลาดหลักทรัพย์แห่งประเทศไทย
เพื่อให้บริษัทมีการกำกับดูแลกิจการที่ดี
โดยคณะกรรมการตรวจสอบได้ประชุมเพื่อพิจารณาและให้ข้อคิดเห็นในเรื่องที่สำคัญ ๆ
ร่วมกับฝ่ายบริหารระดับสูง หัวหน้าหน่วยงานตรวจสอบภายใน ผู้สอบบัญชี ในวาระที่เกี่ยวข้อง
และได้รายงานผลการปฏิบัติงานรวมถึงข้อเสนอแนะต่าง ๆ ต่อคณะกรรมการบริษัท
เพื่อให้มีการดำเนินการในเรื่องที่เห็นสมควรเป็นประจำทุกไตรมาส
สรุปสาระสำคัญพร้อมความเห็นได้ดังนี้

1. คณะกรรมการตรวจสอบได้สอบทานข้อมูลทางการเงินรายไตรมาสและข้อมูลทางการเงินประจำปี
2555 ซึ่งผ่านการสอบทานและตรวจสอบจากผู้สอบบัญชีแล้ว
โดยได้เชิญผู้บริหารและผู้สอบบัญชีเข้าร่วมประชุมก่อนที่จะให้ความเห็นชอบต่อข้อมูลทางการเงิน
เพื่อสอบทานความถูกต้องครบถ้วน
รายการปรับปรุงบัญชีที่มีผลกระทบต่อข้อมูลทางการเงินอย่างมีนัยสำคัญ
และความเพียงพอในการเปิดเผยข้อมูล

คณะกรรมการตรวจสอบมีความเห็นสอดคล้องกับผู้สอบบัญชีว่า
รายงานทางการเงินดังกล่าวได้จัดทำขึ้นตามมาตรฐานการบัญชีที่รับรองโดยทั่วไป รวมทั้ง
มีการเปิดเผยข้อมูลที่มีนัยสำคัญต่องบการเงินในหมายเหตุประกอบงบการเงินอย่างเพียงพอ ถูกต้อง
ครบถ้วน และเชื่อถือได้ การเลือกใช้นโยบายบัญชีที่มีความสมเหตุสมผล

2. คณะกรรมการตรวจสอบได้สอบทานให้บริษัทมีระบบการควบคุมภายในที่เหมาะสม
มีประสิทธิภาพและประสิทธิผล
โดยพิจารณาจากรายงานสรุปผลการตรวจสอบภายในและการติดตามผลจากผู้ตรวจสอบภายใน
เป็นประจำทุกไตรมาส
รวมทั้งได้ให้ข้อแนะนำที่เป็นประโยชน์ต่อระบบการควบคุมภายในเพื่อให้มีประสิทธิผลยิ่งขึ้น นอกจากนี้
ยังได้พิจารณาข้อเสนอแนะต่อระบบการควบคุมภายในของผู้สอบบัญชี
รวมถึงการพิจารณาทบทวนระบบควบคุมภายในของบริษัทตามแบบประเมินที่กำหนดโดยสำนักงานคณะกรรมการกำกับหลักทรัพย์และตลาดหลักทรัพย์

ทั้งนี้ ไม่พบจุดอ่อนหรือข้อบกพร่องที่เป็นสาระสำคัญ
ทำให้มีความมั่นใจต่อประสิทธิผลของระบบการควบคุมภายในมากขึ้น
คณะกรรมการตรวจสอบจึงมีความเห็นว่าบริษัทมีระบบการควบคุมภายในที่เหมาะสม เพียงพอ
และมีประสิทธิผล

3.
คณะกรรมการตรวจสอบได้สอบทานบริษัทเกี่ยวกับการปฏิบัติตามกฎหมายว่าด้วยหลักทรัพย์และตลาดหลักทรัพย์
กฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย คณะกรรมการกำกับตลาดทุน
หรือกฎหมายอื่นใดที่เกี่ยวข้องกับการดำเนินธุรกิจของบริษัท
คณะกรรมการตรวจสอบมีความเห็นว่าการปฏิบัติตามกฎหมายและข้อกำหนดต่างๆ ที่เกี่ยวข้อง
เป็นไปอย่างเหมาะสมตามที่ควรในสาระสำคัญ

4.
คณะกรรมการตรวจสอบได้พิจารณาการทำรายการระหว่างบริษัทกับบุคคลหรือนิติบุคคลที่เกี่ยวโยงกัน
หรือรายการที่อาจมีความขัดแย้งทางผลประโยชน์กับบริษัท
ตามหลักเกณฑ์และแนวทางของสำนักงานคณะกรรมการกำกับหลักทรัพย์และตลาดหลักทรัพย์
และหน่วยงานอื่นๆ ที่เกี่ยวข้องกำหนด
เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท
คณะกรรมการตรวจสอบมีความเห็นชอบกับรายงานของผู้บริหารว่ารายการที่เกี่ยวโยงกันที่ได้พิจารณานั้น
บริษัทดำเนินการตามเงื่อนไขทางธุรกิจปกติทั่วไปซึ่งมีความสมเหตุสมผล
เป็นธรรมและเป็นประโยชน์สูงสุดต่อบริษัท
รวมทั้งรายการที่มีสาระสำคัญได้รับการเปิดเผยและแสดงรายการในข้อมูลทางการเงินและหมายเหตุประกอบข้อมูลทางการเงินแล้วอย่างถูกต้อง
ครบถ้วน

5. ในการพิจารณาคัดเลือกและเสนอแต่งตั้งผู้สอบบัญชีสำหรับปี 2556 นั้น
เนื่องจากในปีที่ผ่านมาได้มีการเปรียบเทียบราคาค่าบริการสอบบัญชีแล้ว
คณะกรรมการตรวจสอบจึงได้พิจารณาผลการปฏิบัติงาน ขอบเขต
และปริมาณงานเทียบกับค่าบริการสอบบัญชีสำหรับปี 2556 ที่เสนอมา
โดยมีความเห็นชอบเสนอต่อคณะกรรมการบริษัทให้แต่งตั้งบริษัท ไพร้ซวอเตอร์เฮาส์ คูเปอร์ส
เอบีเอเอส จำกัด เป็นผู้สอบบัญชีของบริษัทประจำปี 2556 โดยมีค่าตอบแทนเป็นจำนวนเงิน 1.15
ล้านบาท ซึ่งไม่รวมค่าใช้จ่ายที่เกิดขึ้นจริงจากการให้บริการ ได้แก่ ค่าเดินทาง ค่าเบี้ยเลี้ยง
ค่าอากรแสตมป์ ค่าจัดทำงบการเงิน ค่าถ่ายเอกสาร ค่าล่วงเวลา (ถ้ามี)
และค่าใช้จ่ายอื่นที่จำเป็นในการตรวจสอบและสอบทานงบการเงิน
เพื่อนำเสนอต่อคณะกรรมการบริษัทเพื่อขออนุมัติจากที่ประชุมผู้ถือหุ้นต่อไป

6. คณะกรรมการตรวจสอบได้กำกับดูแลงานตรวจสอบภายใน
โดยสอบทานขอบเขตการปฏิบัติงานและภาระหน้าที่ความรับผิดชอบ
เพื่อให้มั่นใจว่าการดำเนินกิจกรรมการตรวจสอบภายในเป็นไปอย่างเหมาะสมและมีประสิทธิผล
นอกจากนี้
ได้พิจารณาและอนุมัติแผนการตรวจสอบประจำปีของฝ่ายตรวจสอบภายในที่จัดทำขึ้นตามระดับและแนวความเสี่ยง
และมีการปรับแผนการตรวจสอบให้สอดคล้องกับความเสี่ยงที่เปลี่ยนแปลงไป
ตลอดจนสอบทานผลการปฏิบัติงานภาพรวมของฝ่ายตรวจสอบภายใน
คณะกรรมการตรวจสอบมีความเห็นว่าระบบการตรวจสอบภายในของบริษัทเป็นไปอย่างมีอิสระ
เพียงพอ เหมะสมและมีประสิทธิผล
ผลการปฏิบัติงานของหน่วยงานตรวจสอบภายในเป็นไปตามเป้าหมายที่วางไว้

ในการปฏิบัติงาน คณะกรรมการตรวจสอบได้ใช้ความรู้ ความสามารถ
ประกอบกับความระมัดระวังรอบคอบและมีความเป็นอิสระอย่างเพียงพอ
และไม่มีข้อจำกัดในการได้รับข้อมูลทั้งจากผู้บริหาร พนักงาน และ ผู้ที่เกี่ยวข้อง ตลอดจน
ได้ให้ความเห็นและข้อเสนอแนะต่าง ๆ เพื่อประโยชน์ต่อผู้มีส่วนได้เสียทุกฝ่ายอย่างเท่าเทียมกัน

ในนามคณะกรรมการตรวจสอบ

บริษัท แคปปิทอล เอ็นจิเนียริ่ง เน็ตเวิร์ค จำกัด (มหาชน)

( ดร.วิจิตร เตชะเกษม)

ประธานกรรมการตรวจสอบ

[]

[]

[]

[]

[]

[]